חוק לייעול הפיקוח והאכיפה העירוניים ברשויות המקומיות (תעבורה), התשע"ו-2016
הצעת חוק ממשלתית, הכנסת ה-20
פורסם: ספר החוקים, חוברת 2579, עמ' 1214, 2016-08-16T00:00:00+03:00
חוק לייעול הפיקוח והאכיפה העירוניים ברשויות המקומיות (תעבורה), התשע"ו–2016 (להלן – החוק), התקבל בכנסת בקריאה השנייה ובקריאה השלישית ביום כ"ח בתמוז התשע"ו (3 באוגוסט 2016).
החוק מסמיך רשויות מקומיות לפעול לאכיפת עבירות תעבורה המפורטות בחוק שמתבצעות בתחום שיפוטן. העבירות הכלולות בחוק, בשלב זה, נוגעות לרכיבה על אופניים, אופניים חשמליים וקורקינט חשמלי (להלן – אופניים), כגון רכיבה על אופניים על המדרכה, רכיבה על אופניים באופן אסור על פי דין, ובכלל זה הרכבת אנשים על אופניים, רכיבה עם טלפון נייד או עם אוזניות בשתי אוזניים ועוד, וכן הליכת הולכי רגל על שביל אופניים. 
על פי החוק, אכיפת עבירות התעבורה תהיה כפופה לאישור מועצת הרשות המקומית וכפופה להוראות החוק ולנוהל ארצי שתגבש משטרת ישראל ויאשר היועץ המשפטי לממשלה.
כמו כן, הרשויות המקומיות יהיו רשאיות להסמיך פקחים שיאכפו את עבירות התעבורה בתחומי אותה רשות. הפקחים יהיו מוסמכים לפעול רק בתחומי אותה רשות , ויוכלו להפעיל את הסמכויות המפורטות בחוק, וביניהן הסמכות לתפוס או להרחיק את האופניים שבאמצעותן בוצעה עבירה. האכיפה והפיקוח על אותן עבירות תעבורה המנויות בחוק, יהיו רק בהתאם לנסיבות שנקבעו בחוק לעניין אותה עבירה. 
בנוסף, החוק מסמיך רשויות מקומיות להתקין חוקי עזר שיסדירו באופן מפורט יותר את אופן הפעלת הסמכויות של פקחים, ובכלל זה לקבוע הוראות לעניין האגרות או התשלומים שתגבה הרשות המקומית בעד ביצוע פעולות האכיפה והפיקוח. 
החוק יכנס לתוקף בתוך שישה חודשים מיום פרסומו. היועץ המשפטי לממשלה, נדרש לאשר נוהל ארצי ראשון עד יום התחילה, ואם לא אישר נוהל ארצי כאמור עד יום התחילה, רשאי השר לביטחון פנים, באישור ועדת הכלכלה של הכנסת, לדחות בצו את כניסתו לתוקף של החוק בתקופה נוספת שלא תעלה על שלושה חודשים.